བྱིས་པ་འཕེལ་རྒྱས་ཀྱི་སེམས་ཁམས་ལ་ཞིབ་འཇུག་བྱས་པ་ལྟར་ན།ཕ་མ་དང་ཁ་བྲལ་བ་སྔ་དྲགས་པའི་ཕྲུ་གུ་དང་བྱིས་པ་རྣམས་མི་གཞན་དང་འབྲེལ་འདྲིས་ཡག་པོ་ཞིག་བྱེད་མི་ཐུབ་པ་དང་།རྩེད་མོ་རྩེ་རྒྱུར་སྐྲག་པ།ཉེན་ཁར་སྐྲག་པ།འཚོལ་ཞིབ་བྱེད་པར་སྐྲག་པ།ལུས་པོའི་ཕྱི་རོལ་གྱི་འཇིག་རྟེན་མཐོང་བར་སྐྲག་ཅིང་ཐ་ན་རང་ཉིད་ལའང་སྐྲག།ཡིད་ཆེས་བརྟན་པོ་བྱས་ཆོག་པ་ཞིག་ལ།སེམས་ཁམས་བདེ་ཐང་ཡོང་བའི་ཆེས་གཞི་རྩ་ནི་བྱིས་པ་དང་ཨ་མའི་བར་དྲོད་ཁོལ་འཛོམས་ཤིང་བརྩེ་འདང་ཆེ་བའི་འབྲེལ་བ་རྒྱུན་མི་ཆད་པ་ཞིག་ཡོད་འོས་པ་དེ་ཡིན།དེ་ལས་བྱིས་པ་རྣམས་ཀྱིས་ཡིད་ཚིམ་དང་སྤྲོ་སྐྱིད་རྙེད་ཐུབ།མི་ཞིག་སྔ་མོ་ནས་ཨ་མར་ཁ་འབྲལ་མི་ཕོད་པའི་ཞེན་ཆགས་ཤིག་སྐྱེ་ཐུབ་མེད་ཚེ།ཁོཁོ་མོརང་ཕལ་ཆེར་ཞེན་ཆགས་ཀྱི་ནུས་པ་དཀོན་ལ་བློས་འགེལ་མི་རུང་བའི་མི་ཞིག་ཏུ་འགྱུར་ཞིང་།འཇིག་རྟེན་གྱི་ཕའམ་མ་བཟང་པོ་ཞིག་ཏུའང་འཕེལ་རྒྱས་ཡོང་མི་ཐུབ།ཕྲུ་གུ་དང་བྱིས་པ་སྐྱེས་པའི་ཐོག་མའི་ལོ་འགའི་ནང་བུ་ཕྲུག་ཕ་མར་ཞེན་ཆགས་པ་ནི་མི་དེ་ལ་བདེ་ཐང་གི་སེམས་ཁམས་དང་གཤིས་རྒྱུད་ལེགས་པོ་གྲུབ་པ།སྤྱི་ཚོགས་དང་མི་གཞན་ལ་ཡིད་རྟོན་པའི་གནད་འགག་ཅིག་ཡིན་ཕྱིར།ཕྲུ་གུ་དང་བྱིས་པའི་ཐོག་མའི་སློབ་གསོ་དེ་ངེས་པར་དུ་ཨ་མའི་པང་ནས་མྱོང་རྒྱུ་སྟེ་ཨ་མའི་སློབ་གསོ་ཡིན་དགོས།